Шмат сустракалася сведчанняў пра тое, што прыход Чырвонай арміі віталі толькі бежанцы Першай сусветнай вайны, што вярнуліся на радзіму. У гэтых людзей быў сантымент да Расіі, добрыя ўспаміны пра тое, як імі падчас эвакуацыі апекаваліся заможныя людзі і прадстаўнікі дваранства, як на станцыях частавалі кавай і булачкамі. Сярод іх панавалі ілюзіі наконт новай улады, якая ж, наадварот, прынесла рэпрэсіі, выклікала сацыяльнае напружанне, канфлікты, якія падчас прыходу немцаў прывялі да помсты, звядзення рахункаў, вялікіх ахвяраў сярод мірнага насельніцтва.